



# REPUBLIKA HRVATSKA

**BJELOVARSKO-BILOGORSKA ŽUPANIJA**

**ŽUPANIJSKA SKUPŠTINA**

Na temelju članka 2. Zakona o državnim potporama („Narodne novine“, broj 47/14 i 69/17), članka 17. Statuta Bjelovarsko-bilogorske županije ("Županijski glasnik" broj 22/09, 1/13, 7/13, 1/18, 2/20, 5/20, 1/21) Županijska skupština Bjelovarsko-bilogorske županije na 15. sjednici održanoj dana 15. prosinca 2023. godine, donijela je

**ODLUKU**

**O DODJELI BESPOVRATNIH SREDSTAVA ZA RAZVOJ GOSPODARSTVA I OBRTNIŠTVA U 2024. GODINI**

***OPĆI UVJETI***

**Članak 1.**

 Ovom Odlukom utvrđuju se mjere potpore male vrijednosti malom i srednjem poduzetništvu, obrtništvu i turizmu na području Bjelovarsko-bilogorske županije, korisnici, kriteriji i postupak njihove dodjele.

Potpore male vrijednosti podrazumijevaju dodjelu bespovratnih novčanih sredstava iz Proračuna Bjelovarsko-bilogorske županije za gospodarske subjekte, mikro, malog i srednjeg poduzetništva i obrtništva navedene u članku 5. ove Odluke.

**Članak 2.**

 Potpore male vrijednosti dodjeljuju se sukladno pravilima EU o pružanju državne potpore malom i srednjem gospodarstvu propisanim Uredbom Komisije (EU) br. 1407/2013 – o primjeni članka 107. i 108. Ugovora o funkcioniranju Europske unije na de minimis potpore (u daljnjem tekstu: Uredba *de minimis).*

 Za potpore male vrijednosti ili tzv. de minimis potpore određeno je da one imaju beznačajan ili gotovo nikakav utjecaj na tržišno natjecanje između država članica Europske unije, te ih kao takve davatelji državnih potpora ne moraju prijaviti na prethodno odobrenje Europskoj komisiji.

Potpore male vrijednosti prvenstveno su zamišljene kao potpora za male i srednje tvrtke i one mogu iznositi do 200.000,00 EUR, osim u djelatnosti cestovnog prometa gdje je gornja granica određena u iznosu 100.000,00 EUR.

Navedeni iznos od 200.000,00 EUR odnosno 100.000,00 EUR ne smije biti premašen kod pojedinog poduzetnika u bilo kojem razdoblju od tri fiskalne godine.

De minimis potpore mogu se dodijeliti svim poduzetnicima u svim sektorima i bez obzira za što će ih poduzetnik utrošiti (investicije, tekući troškovi poslovanja itd.). Međutim kao i kod ostalih vrsta državnih potpora postoji iznimka za što se ne može dodijeliti de minimis potpora a to su:

- potpore poduzetnicima koji djeluju u sektoru ribarstva i akvakulture,

- potpore poduzetnicima koji djeluju u primarnoj proizvodnji poljoprivrednih proizvoda, te u sektoru prerade i stavljanja na tržište poljoprivrednih proizvoda i to u slučajevima kada je iznos potpore fiksno utvrđen na temelju cijene ili količine takvih proizvoda kupljenih od primarnih proizvođača te stavljenih na tržište od strane predmetnog poduzetnika i potpore koje su uvjetovane njihovim djelomičnim ili potpunim prenošenjem na primarne proizvođače,

- za izvoznu potporu koja je neposredno vezana za cijenu i izvoznu količinu, te za uspostavljanje i funkcioniranje distribucijske mreže u drugim zemljama. Potpore za troškove na sajmovima, za troškove studija ili savjetodavnih usluga potrebnih za uvođenje novog ili postojećeg proizvoda na novo tržište u drugoj državi članici ili trećoj zemlji obično ne čine potporu za izvoz,

- davanje prednosti domaćim proizvodima u odnosu na uvozne proizvode,

- za nabavku vozila za cestovni prijevoz tereta poduzetnicima koji se bave cestovnim prijevozom tereta za najamninu i naknadu.

 **Članak 3.**

 Korisnici sredstava potpore su mikro, male i srednje tvrtke i obrti a koji/e imaju sjedište i proizvodne kapacitete na području Bjelovarsko-bilogorske županije. U dijelu potpora za turizam (čl. 6 – mjera 10.), korisnici sredstava su registrirani privatni iznajmljivači, obrti, tvrtke, ustanove, obiteljska poljoprivredna gospodarstva ili udruge koje su registrirane za iznajmljivanje objekata, odnosno pružanje usluge smještaja, sa sjedištem u Bjelovarsko-bilogorskoj županiji.

**Članak 4.**

 Sukladno Uredbi o de minimis potporama pod pojmom „jedan poduzetnik“ obuhvaćena su sva poduzeća koja su u najmanje jednom od sljedećih međusobnih odnosa:

1. jedno poduzeće ima većinu glasačkih prava ili članova u drugom poduzeću;
2. jedno poduzeće ima pravo imenovati ili smijeniti većinu članova upravnog ili nadzornog tijela drugog poduzeće;
3. jedno poduzeće ima pravo ostvarivati vladajući utjecaj na drugo poduzeće prema ugovoru sklopljenom ugovoru ili prema odredbama statuta ili društvenog ugovora tog poduzeća;
4. jedno poduzeće koje je dioničar ili član u drugom poduzeću, kontrolira samo, u skladu s dogovorom s drugim dioničarima ili članovima tog poduzeća, većinu glasačkih prava u tom poduzeću.

 Poduzeća koja su u bilo kojem od odnosa navedenih u prvom podstavku točka (a) do (d) preko jednog ili više drugih poduzeća isto se tako smatraju jednim poduzetnikom.

**Članak 5.**

Zakonom o poticanju malog i srednjeg poduzetništva ( NN 29/02, 63/07, 53/12, 56/13, 121/16) formirana je sfera malog gospodarstva koju čine subjekti **mikro**, **malog** i **srednjeg** poduzetništva. Sukladno navedenom zakonu, malo gospodarstvo čine subjekti u poduzetništvu i obrtu, a okviri za definiranje navedene kategorizacije određeni su sljedećim  kriterijima:

1) prema broju zaposlenih,
2) godišnjem prometu i aktivi/dugoročnoj imovini te
3) udjelima u poduzećima.

Od tri navedena kriterija za definiranje MSP-a, dva moraju biti zadovoljena kako bi određeno poduzeće zaista spadalo u kategoriju MSP-a i to na slijedeći način:

1. broj zaposlenih,
2. i godišnji promet ili aktiva/dugoročna imovina.

Pri definiranju, **obavezna kategorija** je broj zaposlenih te se, uz nju, uzima i jedna od ostale dvije kategorije: godišnji promet i/ili aktiva/dugoročna imovina.

Oni se prema veličini razlikuju na temelju sljedećih karakteristika:

**Mikro subjekti malog poduzetništva**

- imaju zaposleno manje od 10 radnika (godišnji prosjek),
- ostvaruju godišnji godišnji promet u iznosu protuvrijednosti do 2.000.000,00 eura i/ili imaju ukupnu aktivu/dugotrajnu imovinu u iznosu protuvrijednosti do 2.000.000,00 eura.

**Mali subjekti** **malog poduzetništva**

- imaju zaposleno manje od 50 radnika (godišnji prosjek),- ostvaruju godišnji godišnji promet u iznosu protuvrijednosti do 10.000.000,00 eura i/ili imaju ukupnu aktivu/dugotrajnu imovinu u iznosu protuvrijednosti do 10.000.000,00 eura.

**Srednji subjekti malog poduzetništva**

- imaju zaposleno manje od 250 radnika (godišnji prosjek),
- ostvaruju godišnji godišnji promet u iznosu protuvrijednosti do 50.000.000,00 eura i/ili imaju ukupnu aktivu/dugotrajnu imovinu u iznosu protuvrijednosti do 43.000.000,00 eura.

**Članak 6.**

Bjelovarsko-bilogorska županija će potpore iz članka 1. ove Odluke dodjeljivati u 2024. godini, u skladu s proračunskim mogućnostima, iz dijela Razdjel 14 Upravni odjel za gospodarski razvoj i komunalne djelatnosti, Glava 14-1 Gospodarstvo i obrtništvo kako slijedi:

1. Sufinanciranje nabavke novih i rabljenih strojeva i opreme,
2. Sufinanciranje uređenja proizvodno- poslovnih objekata i obrtničkih radionica,
3. Potpora za implementaciju obnovljivih izvora energije,
4. Potpora razvoju poduzetničkoj infrastrukturi,
5. Potpora novootvorenim obrtima,
6. Poticanje certificiranja i uvođenja sustava kvalitete,
7. Sufinanciranje nastupa na sajmovima,
8. Sufinanciranje uvođenja BIKE&BED standarda.

***POTREBNA DOKUMENTACIJA I POSTUPAK DODJELE POTPORE***

**Članak 7.**

Župan Bjelovarsko-bilogorske županije, objavit će Javni poziv kojim će se definirati namjena, prihvatljivi korisnici i intenzitet potpore za dodjelu potpora obuhvaćenih ovom Odlukom. Javni poziv može biti jedinstven ili obuhvaćati samo određene potpore iz članka 6. ove Odluke.

Javni poziv objavit će se putem medija i web stranice Bjelovarsko-bilogorske županije, u kojem će biti utvrđeni rokovi i postupak za dodjelu potpora s pripadajućom dokumentacijom. Župan će donijeti Odluku o imenovanju Povjerenstva za dodjelu potpora malog i srednjeg poduzetništva i obrtništva i Povjerenstva za dodjelu potpora u turizmu, čiji je zadatak pregled i ocjena pristiglih zahtjeva.

 Povjerenstva će na temelju provedenog postupka pregleda i ocjenjivanja pristiglih zahtjeva izraditi popis (rang listu) prijava, utvrditi prijedlog iznosa dodjele te isti predati županu Bjelovarsko-bilogorske županije.

Odluku o dodjeli potpore male vrijednosti sukladno Uredbi *de minimis* donosi Župan te se ista, sukladno članku 6. Uredbe *de minimis*, dostavlja korisniku i upisuje u Središnji registar korisnika državnih potpora koje vodi Ministarstvo financija RH.

**Članak 8.**

Sukladno Uredbi 1407/2013 ukupan iznos potpora male vrijednosti koji je dodijeljen jednom poduzetniku ne smije prijeći iznos od 200.000 EUR-a tijekom razdoblja od tri fiskalne godine, te se ta gornja granica primjenjuje bez obzira na oblik ili svrhu potpore.

Sukladno članku 6. Uredbe 1407/2013, podnositelj zahtjeva mora svom zahtjevu priložiti izjavu o iznosima dodijeljenih potpora male vrijednosti iz drugih izvora tijekom prethodne dvije fiskalne godine i u tekućoj fiskalnoj godini na propisanom obrascu koji je sastavni dio ove Odluke.

Davatelj državne potpore dužan je korisniku potpore dostaviti obavijest da mu je dodijeljena potpora male vrijednosti sukladno Uredbi 1407/2013.

**Članak 9.**

Nisu prihvatljivi korisnici:

- koji imaju nepodmirene obveze poreza, prireza i doprinosa na i iz plaće evidentirani pri nadležnoj Poreznoj upravi;

-koji imaju nepodmirene obveze prema svojim zaposlenicima po bilo kojoj osnovi, a što će se definirati u Javnom pozivu/pozivima Izjavom o usklađenosti s uvjetima Poziva

- nad kojim je otvoren stečajni postupak, postupak predstečajne nagodbe ili postupak likvidacije;

- Podnositelja prijave nad čijim je pojedinačnim vlasnicima otvoren stečajni postupak, postupak predstečajne nagodbe ili postupak likvidacije;

- Podnositelja prijave u čijem se većinskom vlasništvu nalaze druge pravne osobe nad kojima je otvoren stečajni postupak, postupak predstečajne nagodbe ili postupak likvidacije;

- Podnositelja prijave čiji pojedinačni vlasnici imaju u većinskom vlasništvu druge pravne osobe nad kojima je otvoren stečajni postupak, postupak predstečajne nagodbe ili postupak likvidacije - ako je Podnositelju prijave, pojedinačnim vlasnicima;

- Podnositelja prijave ili osobama ovlaštenim za zastupanje Podnositelja prijave izrečena pravomoćna osuđujuća presuda za jedno ili više kaznenih djela;

- koji kupuju opremu i/ili usluge od povezanih poduzeća;

- Podnositelj prijave koji je u protekloj godini ostvario potporu male vrijednosti po prijavi na Javni poziv za dodjelu potpora Bjelovarsko-bilogorske županije ne može ostvariti pravo na potporu po istoj mjeri.

Nisu prihvatljivi korisnici poduzeća koja su vlasnički povezana na način da je jedno poduzeće osnivač drugoga ili da je isti osnivač nad više poduzeća. U tom slučaju potpora će se odobriti samo jednom od takvih poduzeća.

**Članak 10.**

Trogodišnje razdoblje ocjenjuje se na pomičnoj osnovi tako da se pri svakoj novoj dodjeli *de minimis* potpore uzima u obzir ukupan iznos *de minimis* potpora dodijeljen u predmetnoj fiskalnoj godini te tijekom prethodne dvije fiskalne godine.

**Članak 11.**

Korisnik potpore male vrijednosti mora davatelju potpore dati Izjavu o iznosima dodijeljenih potpora male vrijednosti iz drugih izvora sukladno Uredbi *de minimis.*

Bjelovarsko-bilogorska županija (davatelj državne potpore) u obvezi je korisniku potpore dostaviti obavijest da mu je dodijeljena potpora male vrijednosti sukladno Uredbi *de minimis.*

Potpora male vrijednosti smatra se dodijeljenom u trenutku kada poduzetnik stekne zakonsko pravo na primanje potpore, neovisno o datumu isplate potpore male vrijednosti poduzetniku.

**Članak 12.**

Korisnici kojima je Bjelovarsko-bilogorska županija temeljem ove Odluke dodijelila potporu, dužni su označiti sufinanciranu opremu ili poslovni prostor, na sljedeći način:

 - informativna samoljepiva naljepnica dimenzija D 10,0 cm x V 5,0 cm postavlja se na sufinanciranu opremu ili poslovni prostor na vidno mjesto

 Podloga informativne naljepnice je bijele boje. Na njoj se nalazi grb Bjelovarsko-bilogorske županije i ispod njega riječi: SUFINANCIRANO SREDSTVIMA BJELOVARSKO-BILOGORSKE ŽUPANIJE.

Informativna naljepnica mora biti na predmetu sufinanciranja najmanje dvije godine od dana donošenja odluke kojim je odobrena potpora.

Korisnici potpore dužni su opremu nabavljenu sredstvima potpore staviti u funkciju najkasnije u roku 6 mjeseci od dana isplate potpore (osim u slučaju dokazivih, izvanrednih i specifičnih okolnosti), i dužni su je zadržati u funkciji i ne smiju je prodati ili na drugi način otuđiti sljedeće dvije godine.

**Članak 13.**

Neprihvatljivi troškovi su troškovi PDV-a tj. poreza na dodanu vrijednost za koje korisnik ima pravo ostvariti odbitak (povrativ PDV).

***KONTROLA***

**Članak 14.**

Korisnici potpora dužni su omogućiti Bjelovarsko-bilogorskoj županiji kontrolu namjenskog utroška dobivene potpore.

Stručnu, administrativnu i terensku kontrolu provodi Upravni odjel za gospodarski razvoj i komunalne djelatnosti te je o istom dužan izvijestiti Povjerenstvo za dodjelu potpora malog i srednjeg poduzetništva i obrtništva i Povjerenstvo za dodjelu potpora u turizmu.

Ukoliko Povjerenstva potvrde nenamjensko korištenje potpore, korisnik potpore je dužan odobrena sredstva vratiti na IBAN Bjelovarsko-bilogorske županije u roku od 15 dana od dana utvrđivanja nepravilnosti, te isti neće imati pravo na dodjelu bespovratnih potpora iz proračuna Bjelovarsko-bilogorske županije u narednih 5 (pet) godina.

***STUPANJE NA SNAGU***

**Članak 15.**

 Ova Odluka stupa na snagu osmog dana od dana objave u „Županijskom glasniku“.

KLASA: 300-01/23-01/08

URBROJ: 2103-19/2-23-1

Bjelovar, 15. prosinca 2023. godine

 **PREDSJEDNIK**

 **ŽUPANIJSKE SKUPŠTINE**

 **Slavko Došen, v.r.**